**KLAIPĖDOS MIESTO SAVIVALDYBĖS TARYBA**

**SAVIVALDYBĖS TARYBOS KOLEGIJA**

**POSĖDŽIO PROTOKOLAS**

2019-03-04 Nr. TAK-3

Posėdis vyksta 2019-02-25. Pradžia 16.00 val.

Posėdžio pirmininkas - Vytautas Grubliauskas.

Posėdžio sekretorius - Modestas Vitkus.

Posėdyje dalyvauja kolegijos nariai: Valdemaras Anužis, Arūnas Barbšys, Arvydas Cesiulis, Algirdas Grublys, Tatjana Fedotova, Judita Simonavičiūtė, Aldona Staponkienė, Artūras Šulcas, Rimantas Taraškevičius, Audrius Vaišvila. Nedalyvauja Jolanta Skrabulienė.

Posėdyje dalyvavusių kolegijos narių ir asmenų sąrašai pridedami (1, 2 priedai).

DARBOTVARKĖ (patvirtinta bendru sutarimu):

Dėl 2020 m. Europos U20 jaunimo vaikinų krepšinio čempionato organizavimo Klaipėdos mieste. Pranešėjas S. Budinas.

SVARSTYTA. 2020 m. Europos U20 jaunimo vaikinų krepšinio čempionato organizavimas Klaipėdos mieste.

Pranešėjas S. Budinas sako, kad Lietuvos krepšinio federacija (toliau – LKF) kreipėsi į Klaipėdos miesto savivaldybės administraciją (toliau - Administracija) dėl galimybės surengti 2020 m. Europos U20 jaunimo vaikinų krepšinio čempionatą Klaipėdos mieste. Dėl puikiai išvystytos sporto bazių infrastruktūros mieste LKF mano, kad Klaipėda būtų ideali kandidatė organizuoti Europos U20 jaunimo krepšinio čempionatą. Europos U20 jaunimo vaikinų krepšinio čempionate dalyvautų 16 Europos šalių rinktinių (apie 300 dalyvių), apie 40 tarptautinės kategorijos teisėjų ir komisarų bei apie 300 vietinių dalyvių – organizatorių. Čempionato vykdymui LKF prašo miesto neatlygintinai suteikti 14 dienų Klaipėdos „Švyturio“ areną ir LCC tarptautinio universiteto sporto salę treniruotėms.

M. Špokas teigia, šiuo prašymu LKF nori užbėgti už akių procesui ir gauti atsakymą iš Administracijos, kad galėtų teikti paraišką dalyvauti čempionate, nes 2019 m. kovo 6 d. vyks vykdomasis Tarptautinės krepšinio federacijos (toliau –FIBA) posėdis.

V. Grubliauskas teiraujasi, jeigu Kolegija pritartų organizuoti šį čempionatą, šios sumos pakaktų numatyti sekančių metų biudžete.

M. Špokas sako, kad numatytos sumos pakaks, nors gali nežymiai kisti.

V. Grubliauskas teiraujasi ar pritarus ir suteikus teisę organizuoti šį čempionatą, esame užtikrinti, kad FIBA nuspręs organizuoti čempionatą Klaipėdos mieste.

M. Špokas teigia, jog garantijų nėra, gali pasirinkti ir kitą vietą organizuoti čempionatą.

V. Grubliauskas siūlo pritarti bendru sutarimu 2020 m. Europos U20 jaunimo vaikinų krepšinio čempionato organizavimui Klaipėdos mieste.

NUTARTA. Pritarta 2020 m. Europos U20 jaunimo vaikinų krepšinio čempionato organizavimui Klaipėdos mieste, bendru sutarimu.

Posėdis baigėsi 16.30 val.

Posėdžio pirmininkas Vytautas Grubliauskas

Posėdžio sekretorius Modestas Vitkus

M. Pakalniškytė, tel. 39 60 69

2019-02-28